Total onttrek aansoek om eksplorasieArgieffoto bloot ter illustrasie. (Foto: Pixabay) Total SA het sy aansoek om eksplorasie in ’n streek van die kusgebied tussen St. Francisbaai en Mosselbaai aan die Kaapse suidkus onttrek. Dít nadat die maatskappy SLR Consulting vroeër namens Total SA aansoek gedoen het om 11 gate aan die kusgebied as eksplorasieputte te boor. Hoewel Total SA geen rede vir sy besluit verskaf het nie, het die oliereus wel aangekondig dat hy sy aansoek om bykomende boorwerk en gepaardgaande aktiwiteite in Blok 11B /12B aan die suidkus gaan uitstel. Die proses rakende die omgewing- en sosiale impakstudie is ook beëindig. Die nieregeringsorganisasie The Green Connection het die oliereus se aankondiging as ’n oorwinning vir die spesifieke gebiede se gemeenskappe sowel as die omgewing bestempel. “As belanghebbende en geraakte partye was ons nog altyd gekant teen die boor van olie of gas in ons oseane en ons het ons bekommernisse dienooreenkomstig aan Total E & P Suid-Afrika (Tepsa) en die regering oorgedra,” sê Liziwe McDaid, The Green Connection se strategiese ontleder. The Green Connection sê egter hy is steeds bekommerd daaroor dat olie- en gasondersoeke in ander gebiede kan voortgaan aangesien ’n e-pos wat die organisasie ontvang het na ’n blote uitstel verwys, nie na ’n volkome kansellasie nie. “Tepsa het geen redes verskaf vir hul onttrekking aan die projek nie, wat ons laat wonder wat hul toekomstige voornemens is en of hulle van plan is om terug te keer.” The Green Connection het nou ’n beroep op Total SA gedoen om deursigtig te wees en meer duidelikheid aan gemeenskappe te gee oor hul voornemens. Die burgerregteorganisasie AfriForum het intussen Total SA se aankondiging verwelkom aangesien die gebied ter sprake onontbeerlik is vir die mariene biodiversiteit aan die Suid-Afrikaanse kuslyn. Daar is ook ’n beskermde mariene gebied net suid van die beoogde prospekteergebied. Die organisasie sê hy het die aansoek om eksplorasie sedert verlede jaar gemonitor en ook kommentaar daarop ingedien. “AfriForum is nie teen enige bestaande of beoogde mynaktiwiteite gekant nie, maar as beskermer van die omgewing is dit belangrik om aan alle prosesse en prosedures deel te neem om te verseker dat gemeenskappe en die land beskerm word,” sê Lambert de Klerk, AfriForum se bestuurder van omgewingsake. The Green Connection doen intussen ’n beroep op die regering om weg te doen met hul fokus op fossielbrandstowwe vir toekomstige energieoplossings en eerder op hernubare energie te konsentreer ten einde Suid-Afrika se oseane, die omgewing en die gemeenskappe wat van hulle afhanklik is, te beskerm.